VEGA præsenterer:  **VEGA|ARTS: Mød det fremmede og sproget på ny gennem Tori Wrånes***Den 12. marts indtager den vokalist og billedkunstner Tori Wrånes Lille VEGA med en kunstnerisk performance baseret på rum, stemme og musik, som minder om et ritual. Efterfølgende spiller Excelsior sine eksperimenterende poptoner.*

Vi slår den 12. marts dørene op til et et soloprojekt af vokalist og billedkunstner Tori Wrånes. Med sine drømmelignende performances, koncerter og total-installationer har hun turneret verden rundt. Der vil være fernisering fra kl. 19-20 og herefter koncert med Excelsior.

Tori Wrånes’ værker kan beskrives som forsøg på at skabe overrumplende situationer, der koreograferer med lyd; det kan være operasangere som cykler, ballet med kraner eller musikere i en skilift. Til VEGA|ARTS har Tori Wrånes skabt en ny komposition, hvor vi er helt inde ved kernen af hendes metode. Hun fremfører en stedsspecifik performance, en blanding af planlagt og improviseret musik baseret på rum og stemme. ´*She is the mental mix of sound and image´.*

Tori Wrånes er én af sin generations vigtigste fornyere af performancekunsten. I hendes kunstneriske praksis er musikken og det non-verbale sprog helt centralt.

**Mød sproget, stemmen, kroppen og det fremmede på ny**
Ved at fokusere på det performative og improvisatoriske skubber hendes værker os ofte uden for vores begrebsverden, og vi må lede efter svar, granske kommunikationens koder, stemninger og lyde. Én af metoderne til at forårsage dette 'skub' ud af det vante, er at skabe nye karakterer til at udføre og kommunikere værkerne. Det er også tilfældet med hendes nye værk til VEGA|ARTS, hvor rekvisitter, kostume, special effects, komposition, stemme, rum, lyd og lys spiller sammen for at skabe en situation, hvor vi møder sproget, stemmen, kroppen og det fremmede på ny.

Noget særligt ved Wrånes er, at hun stod på scenen i VEGA i starten af 00'erne. Dengang som en del af electro-rockbandet NUD. Siden har hun udviklet et kunstnerisk virke, der som få kombinerer det musikalske og billedkunstneriske. Denne gang er der tale om en ny komposition, der udfordrer både musikken og billedkunsten og scenekanten.

**Om Excelsior:**Bag navnet Excelsior er den danske komponist, producer og sanger Anja T. Lahrmann. Hun er en etableret del af den danske undergrund, og hendes musik forener på eklektisk alt fra pop og folk til barok og renæssance-komposition. Hun udgav debutalbummet *O Horizon* i november 2019. Det fik en masse ros med på vejen af Soundvenue, Noisey, The Line of Best Fit, KALTBLUT m.fl. Derudover er hun to gange blevet nomineret til en Steppeulven-pris i kategorien Årets Vokalist.

*VEGA|ARTS* er et nyt visionært initiativ, der kobler Danmarks vigtigste spillested med ambitiøs og grænsesøgende samtidskunst i en undersøgelse af hvilke kunstneriske oplevelser brudfladerne mellem de kunstneriske felter og publikum kan generere. Over en etårig periode (maj 2019 til maj 2020) vil VEGA|ARTS inkludere performances, installationer, udstillinger, talks, workshops og tematiske greb, der over en aften eller weekend kobler samtidskunstens hybride og performative praksisser med koncertens intense, intime og kulturelle rum.

***VEGA|ARTS*** er realiseret med støtte fra Statens Kunstfond, Bikubenfonden, Augustinus Fonden og Nordisk Kulturfond.